The speech act of advice in educational contexts in Setswana
Mogase, Emily Phuti (2004-04)
AFRIKAANSE OPSOMMING: Hierdie studie ondersoek data oor advies-gee in Setswana wat verband hou met pragmatiekteoretici se argument dat elke menslike interaksie tot 'n groot mate 'n element het dat een, of beide, deelnemers se gesig bedreig word. Die spraakhandeling van beleefdheid is geïdentifiseer as een van die mees effektiewe spraakhandelinge wat ingespan word in die gee, sowel as die vra van advies. Elke spraakhandeling word beïnvloed deur kontekstuele, kulturele en talle ander agtergrondfaktore wat verband hou met onder andere ouderdom, gender en rang, wat bydra tot die wyse waarop die spraakhandeling saamgestel word. Die vraagstukke rakende die beleefdheidsteorie het aanleiding gegee tot hierdie studie oor die mate waartoe beleefdheid 'n rol speel in advies-gee in opvoedkundige kontekste deur Setswana-sprekende persone. Die studie evalueer Brown en Levinson se teorie van die Universele beginsels wat dit stel teenoor die bevindinge van die data verkry in die navorsing oor Setswana-sprekende studente en daar word afgelei dat Brown en Levinson se universalia nie volledig bevestig word nie. Die varieerbaarheid waargeneem ind ie data oor advies-gee dui aan dat beleefdheid nie altyd manifisteer in terme van negatiewe gesig in die deelnemers se oorwegings nie, maar dat ander oorwegings rakende die doelstelling van die spraakhandeling die hoofbron vorm van die spraakhandeling. In hierdie studie, het beleefdheid in die Setswana opvoedkundige konteks aangetoon dat beleefdheid ingespan word as 'n strategie om afstand te vestig tussen die spreker en die hoorder. Die doel van advies-gee aan onderwysers en studente deur beleefdheidsgedrag is om 'n gunstige konteks te vestig, wat verwag word deur die hoorder.
Please refer to this item in SUNScholar by using the following persistent URL: http://hdl.handle.net/10019.1/50192